b'\n_START_ARTICLE_\nKauno apskrities herbas\n_START_PARAGRAPH_\nKauno apskrities herbas \xe2\x80\x93 vienas i\xc5\xa1 Kauno apskrities heraldikos atribut\xc5\xb3. Herbo raudoname lauke sidabrin\xc4\x97 tauro galva su auksiniu kry\xc5\xbeiumi tarp rag\xc5\xb3. M\xc4\x97lyname bordi\xc5\xabre 10 dvigub\xc5\xb3 auksini\xc5\xb3 kry\xc5\xbei\xc5\xb3.\n_START_SECTION_\nIstorija\n_START_PARAGRAPH_\nKauno apskrities, kaip teritorinio - administracinio vieneto, prad\xc5\xbei\xc4\x85 galima laikyti 1564\xe2\x80\x931566 m., kai reformos metu buvo \xc4\xafkurtas Trak\xc5\xb3 vaivadijai priklausantis Kauno pavietas. Tuomet Kaunui, kaip ir kitiems Lietuvos Did\xc5\xbeiosios Kunigaik\xc5\xa1tyst\xc4\x97s pavietams, buvo leista tur\xc4\x97ti \xc5\xbeem\xc4\x97s teismo antspaud\xc4\x85 su Lietuvos raiteliu. Be didesni\xc5\xb3 pakeitim\xc5\xb3 Lietuvos raitelis naudotas apie 250 met\xc5\xb3, tik XVIII a. po Lietuvos herbu imtas dar vaizduoti \xc5\xbeem\xc4\x97s ra\xc5\xa1tininko herbas, kad b\xc5\xabt\xc5\xb3 lengviau nustatyti, kada tas ar kitas dokumentas i\xc5\xa1duotas._NEWLINE_Pirmaisiais Rusijos Imperijos valdymo metais, siekiant parodyti Kauno priklausomyb\xc4\x99 Rusijai, \xc5\xbeem\xc4\x97s teismo antspauduose atsirado du simboliai: vir\xc5\xa1utin\xc4\x97je dalyje vaizduotas Rusijos dvigalvis erelis, o po juo \xe2\x80\x93 Lietuvos raitelis. Tokia simbolika i\xc5\xa1liko iki 1831 m. sukilimo. 1842 m. gruod\xc5\xbeio 18 d. \xc4\xafkurta nauja Kauno gubernija. I\xc5\xa1 prad\xc5\xbei\xc5\xb3 si\xc5\xablyta gubernijos herbe vaizduoti pilies kieme obelisk\xc4\x85, Lietuvos raitel\xc4\xaf ir \xc5\xbdemaitijos lok\xc4\xaf. Ta\xc4\x8diau istorini\xc5\xb3 simboli\xc5\xb3 neliko, buvo \xc4\xafteisinta vien rusi\xc5\xa1ka (sta\xc4\x8diatiki\xc5\xa1ka) atributika. 1843 m. pastatyta Kauno rotu\xc5\xa1\xc4\x97s aik\xc5\xa1t\xc4\x97je Borodino paminklo kopija tapo Gubernijos herbo simboliu ir i\xc5\xa1liko iki XX a. prad\xc5\xbeios. V\xc4\x97liau Kauno apskritis herbo netur\xc4\x97jo._NEWLINE_Svarstant herbo id\xc4\x97jas, n\xc4\x97 viena i\xc5\xa1 dviej\xc5\xb3 negal\xc4\x97jo tinkamai reprezentuoti Kauno apskrities. Lietuvos Did\xc5\xbeiosios Kunigaik\xc5\xa1tyst\xc4\x97s laikais naudotas valstyb\xc4\x97s herbas, o Rusijos imperijos metais sukurtas gubernijos herbas buvo skirtas rusi\xc5\xa1kumui ir sta\xc4\x8diatikybei pabr\xc4\x97\xc5\xbeti. Pritarta Kauno apskrities administracijos pra\xc5\xa1ymui, kad j\xc5\xb3 heraldika b\xc5\xabt\xc5\xb3 susieta su Kauno miesto (apskrities centro) simbolika. \xc4\xae apskrities herb\xc4\x85 \xc4\xafd\xc4\x97ta tik tauro galva su lotyni\xc5\xa1ku kry\xc5\xbeiumi tarp rag\xc5\xb3. Be to, jame apskrities status\xc4\x85 rodo m\xc4\x97lynas bordi\xc5\xabras su 10 dvigub\xc5\xb3 auksini\xc5\xb3 kry\xc5\xbei\xc5\xb3._NEWLINE_2003 m. liepos 16 d. Kauno apskrities herbas patvirtintas Lietuvos Respublikos Prezidento dekretu Nr. 159. Herbo etalono autorius dailininkas Rolandas Rimk\xc5\xabnas.'